b"\n_START_ARTICLE_\nFC Barcelona\n_START_SECTION_\nAlkuvuodet, sis\xc3\xa4llissota ja Francon aika (1899\xe2\x80\x931988)\n_START_PARAGRAPH_\nSveitsil\xc3\xa4inen liikemies Hans \xe2\x80\x9dJoan\xe2\x80\x9d Gamper laittoi kes\xc3\xa4ll\xc3\xa4 1899 katalonialaiseen urheilulehteen ilmoituksen aikeistaan perustaa jalkapalloseuran Barcelonaan. Gamper oli jalkapallointoilija ja oli aikanaan itsekin pelannut Z\xc3\xbcrichissa. Gamperia ei huolettanut seuran perustamisessa edes se, ett\xc3\xa4 jalkapallo oli lajina tuohon aikaan l\xc3\xa4hes tuntematonta Barcelonassa. Niinp\xc3\xa4 Futbol Club Barcelona perustettiin 28. marraskuuta 1899._NEWLINE_Vuosien 1901\xe2\x80\x931903 aikana Gamper viimeisteli yhteens\xc3\xa4 103 maalia Barcelonalle, toimiessaan samalla seuran valmentajana. _NEWLINE_Espanjan sis\xc3\xa4llissodan j\xc3\xa4lkeen FC Barcelonasta alkoi muodostua yht\xc3\xa4\xc3\xa4lt\xc3\xa4 katalonialaisen nationalismin, toisaalta tappiolle j\xc3\xa4\xc3\xa4neen tasavaltalaisuuden urheilullinen symboli. T\xc3\xa4h\xc3\xa4n vaikutti my\xc3\xb6s se, ett\xc3\xa4 diktaattori Franco otti \xe2\x80\x9dverivihollisen\xe2\x80\x9d Real Madridin propagandav\xc3\xa4lineekseen, yritt\xc3\xa4ess\xc3\xa4\xc3\xa4n nostaa eristyksiin joutunutta maata takaisin parrasvaloihin. T\xc3\xa4m\xc3\xa4n vaikutus n\xc3\xa4kyi kaikkialla: muun muassa tuomareiden suorituksissa ja katalonialaisjoukkueen mahdollisuuksissa pelaajasiirtohin. T\xc3\xa4rke\xc3\xa4n\xc3\xa4 osana myyttien rakentumista oli my\xc3\xb6s seuran silloisen presidentin Josep Sunyolin kuolema sis\xc3\xa4llissodan aikana. Ymm\xc3\xa4rrett\xc3\xa4v\xc3\xa4sti t\xc3\xa4m\xc3\xa4n kaiken vaikutukset n\xc3\xa4kyv\xc3\xa4t viel\xc3\xa4 t\xc3\xa4n\xc3\xa4kin p\xc3\xa4iv\xc3\xa4n\xc3\xa4: Real Madrid on edelleen p\xc3\xa4\xc3\xa4kaupungin joukkue ja poliittinen voima, jonka piikkin\xc3\xa4 lihassa on katalonialaisuuden symboli FC Barcelona. N\xc3\xa4iden kahden joukkueen v\xc3\xa4lisi\xc3\xa4 otteluita kutsutaan nimell\xc3\xa4 El Cl\xc3\xa1sico. Barcelona ja Real Madrid kohtasivat ensimm\xc3\xa4isen kerran vuonna 1905 ja Barcelona voitti ottelun 5\xe2\x80\x932._NEWLINE_Barcelonan ensimm\xc3\xa4isen\xc3\xa4 \xe2\x80\x9ddynastiana\xe2\x80\x9d pidet\xc3\xa4\xc3\xa4n vuosien 1950\xe2\x80\x931961 joukkuetta. L\xc3\xa1szl\xc3\xb3 Kubalan johdolla seura voitti Espanjan p\xc3\xa4\xc3\xa4sarjamestaruuden vuosina 1952, 1953, 1959 ja 1960. Maansa cupin se voitti vuosina 1951, 1952, 1953, 1959 ja 1960. Copa Latinan Barcelona saavutti 1952. Joukkueen muita nimipelaajia olivat tuolloin Estanislao Basora, C\xc3\xa9sar Rodr\xc3\xadguez \xc3\x81lvarez, Tom\xc3\xa1s Moreno ja Eduardo Manch\xc3\xb3n. Kev\xc3\xa4\xc3\xa4ll\xc3\xa4 1961 katalonialaisseura pelasi Euroopan cupin finaalissa, mutta h\xc3\xa4visi Benficalle._NEWLINE_Seuraavan huippukauden seura koki Johan Cruijffin pelatessa joukkueessa 1973\xe2\x80\x931978. Alankomaalaisen ohella Bar\xc3\xa7an paitaa kantoivat Carles Rexach, Juan Manuel Asensi, Hugo Sotil ja Marcial. Joukkue vei liigan 1974 ja cupin 1978.\n_START_SECTION_\nN\xc3\xba\xc3\xb1ezin aika (1978\xe2\x80\x932000)\n_START_PARAGRAPH_\nVuonna 1978 Josep Llu\xc3\xads N\xc3\xba\xc3\xb1ezista tuli seuran ensimm\xc3\xa4inen vaaleilla valittu toimitusjohtaja, mink\xc3\xa4 j\xc3\xa4lkeen virka on valittu aina vaaleilla._NEWLINE_Vuonna 1988 Johan Cruijff palasi joukkueeseen valmentajan roolissa, ja vei seuran seuraavaan suuruuden aikaan. T\xc3\xa4m\xc3\xa4 aika kesti vuodet 1990\xe2\x80\x931994. Nimipelaajia olivat t\xc3\xa4ll\xc3\xb6in Ronald Koeman, Hristo Stoit\xc5\xa1kov, Michael Laudrup, Josep Guardiola ja Rom\xc3\xa1rio ja heit\xc3\xa4 kutsuttiin \xe2\x80\x9dDream Teamiksi\xe2\x80\x9d eli unelmajoukkueeksi. Liigan joukkue voitti per\xc3\xa4j\xc3\xa4lkeen 1991\xe2\x80\x931994. Euroopan cupin voittanutta vuoden 1992 yhdistelm\xc3\xa4\xc3\xa4 on sanottu sen historian parhaaksi. Kataloniassa Dream Team -joukkueen menestysaika p\xc3\xa4\xc3\xa4ttyi k\xc3\xa4yt\xc3\xa4nn\xc3\xb6ss\xc3\xa4 Mestarien liigan loppuotteluun 1994, jolloin AC Milan voitti barcelonalaiset 4\xe2\x80\x930._NEWLINE_Vuonna 1996 Cruijff siirtyi syrj\xc3\xa4\xc3\xa4n, ja joukkueen valmentajaksi tuli kokenut Bobby Robson, jonka kohtalaisen menestyksek\xc3\xa4s pesti kesti vain vuoden. Robsonin j\xc3\xa4lkeen valmentajaksi tuli alankomaalainen Louis van Gaal, jonka kaudella joukkue voitti kaksi per\xc3\xa4kk\xc3\xa4ist\xc3\xa4 liigamestaruutta. Van Gaalin suurin ongelma Barcelonassa lienee ollut v\xc3\xa4h\xc3\xa4inen suosio kannattajien joukossa. Van Gaal osti aluksi Ronaldon paikkaamiseksi kaudeksi 1997\xe2\x80\x931998 Rivaldon ja Sonny Andersonin. Rivaldo viimeisteli ensimm\xc3\xa4isell\xc3\xa4 kaudellaan 19 maalia. Anderson viimeisteli 11 maalia. N\xc3\xa4iden lis\xc3\xa4ksi Luis Enrique viimeisteli 18 maalia. Barcelona voitti lopulta kauden 1997\xe2\x80\x931998 yhdeks\xc3\xa4n pisteen erolla ennen Athletic Bilbaota._NEWLINE_Van Gaalin miehist\xc3\xb6 t\xc3\xa4ydensi menestyst\xc3\xa4\xc3\xa4n voittamalla my\xc3\xb6s Espanjan Cupin. Tuplamestaruus oli seuran ensimm\xc3\xa4inen 1950-luvun j\xc3\xa4lkeen.\n_START_SECTION_\nUusi vuosituhat (2000\xe2\x80\x932008)\n_START_PARAGRAPH_\nVuonna N\xc3\xba\xc3\xb1ez ja Van Gaal j\xc3\xa4ttiv\xc3\xa4t seuran yhdess\xc3\xa4 seuran varakapteenin, Lu\xc3\xads Figon, kanssa. Figo siirtyi seuran pahimman kilpailijan, Real Madridin, riveihin._NEWLINE_Joan Laporta valittiin seuran toimitusjohtajaksi vuonna 2003 ja valmentajaksi palkattiin entinen Milan-t\xc3\xa4hti, alankomaalainen Frank Rijkaard. Vuodesta 2003 joukkueessa pelannut Ronaldinho valittiin vuosina 2004 ja 2005 Fifan vuoden pelaajaksi. Muita maineikkaita pelaajia olivat muiden muassa Deco, Carles Puyol, Samuel Eto'o, Xavi, Lionel Messi ja vuonna 2007 joukkueeseen pestattu Thierry Henry. Liigan p\xc3\xa4\xc3\xa4asiassa nykyisist\xc3\xa4 pelaajista koostuva joukkue on voittanut 2005 ja 2006. Joukkue voitti 17. toukokuuta 2006 my\xc3\xb6s Mestarien liigan loppuottelun Arsenalia vastaan. Valmentaja Rijkaard p\xc3\xa4\xc3\xa4si voiton my\xc3\xb6t\xc3\xa4 niiden harvojen joukkoon, jotka ovat voittaneet Mestarien liigan sek\xc3\xa4 pelaajana ett\xc3\xa4 valmentajana.\n_START_SECTION_\nGuardiolan aika (2008\xe2\x80\x932012)\n_START_PARAGRAPH_\nFrank Rijkaard l\xc3\xa4hti Barcelonasta kes\xc3\xa4ll\xc3\xa4 2008 kahden pokaalittoman kauden j\xc3\xa4lkeen. Uudeksi valmentajaksi pestattiin seuran entinen pelaaja Josep Guardiola, jonka johdolla FC Barcelona voittikin 2008\xe2\x80\x932009 ensimm\xc3\xa4isen\xc3\xa4 espanjalaisseurana triplan eli voitti samalla kaudella Espanjan mestaruuden ja cupin sek\xc3\xa4 Mestarien liigan. My\xc3\xb6s Guardiola on voittanut Mestarien liigan tai sit\xc3\xa4 edelt\xc3\xa4v\xc3\xa4n Euroopan cupin sek\xc3\xa4 pelaajana ett\xc3\xa4 valmentajana. Mestarien liigan loppuottelussa FC Barcelona voitti Manchester Unitedin maalein 2\xe2\x80\x930 sek\xc3\xa4 maaliskuussa otti historian suurimman vierasvoiton Real Madridista lukemin 6\xe2\x80\x932. Joukkueen hy\xc3\xb6kk\xc3\xa4yslinja, Messi, Eto'o ja Henry, teki kaudella satakunta maalia ja joukkueen viimeistelyvoima oli muutenkin miltei historiallisen suuri. Hy\xc3\xb6kk\xc3\xa4\xc3\xa4jien lis\xc3\xa4ksi joukkuetta siivittiv\xc3\xa4t menestykseen keskikentt\xc3\xa4pelaajat Xavi ja Andr\xc3\xa9s Iniesta sek\xc3\xa4 puolustajat Carles Puyol ja Daniel Alves. Vuonna 2011 seura voitti nelj\xc3\xa4nnen kerran Mestarien liigan ly\xc3\xb6den loppuottelussa Manchester Unitedin 3\xe2\x80\x931. Vuodesta 1986 Unitedia luotsannut manageri Sir Alex Ferguson katsoi, ett\xc3\xa4 Barcelonaa parempaa joukkuetta ei ole viel\xc3\xa4 tullut h\xc3\xa4nt\xc3\xa4 vastaan. 27. huhtikuuta 2012 Guardiola ilmoitti j\xc3\xa4tt\xc3\xa4v\xc3\xa4ns\xc3\xa4 Barcelonan kauden 2011\xe2\x80\x932012 j\xc3\xa4lkeen.\n_START_SECTION_\nBartomeun aika (2014\xe2\x80\x93)\n_START_PARAGRAPH_\nUudeksi p\xc3\xa4\xc3\xa4valmentajaksi kaudesta 2012\xe2\x80\x932013 alkaen nimettiin Guardiolan apuvalmentaja Tito Vilanova, jonka ensimm\xc3\xa4inen kausi Barcelonan per\xc3\xa4simess\xc3\xa4 oli huikea. Kausi alkoi 26 viikon voittoputkella. Barcelona h\xc3\xa4visi enn\xc3\xa4tyksellisesti vain yhden ottelun 23 ottelusta. Lionel Messi viimeisteli 34 maalia pelk\xc3\xa4st\xc3\xa4\xc3\xa4n t\xc3\xa4n\xc3\xa4 aikana ja Barcelona johti helmikuun puoleenv\xc3\xa4liin menness\xc3\xa4 12 pisteell\xc3\xa4 ennen toisena ollutta Atl\xc3\xa9tico Madridia. 11. toukokuuta Barcelona kruunattiin Primera Divisi\xc3\xb3nin mestareiksi 22. kerran. Mestaruus irtosi 15 pisteen erolla toiseksi tulleeseen Real Madridiin. Barcelona h\xc3\xa4visi vain kaksi ottelua koko kauden aikana liigassa. Joukkueen loistavaa menestyst\xc3\xa4 kuitenkin varjosti p\xc3\xa4\xc3\xa4valmentaja Tito Vilanovan sylkirauhassy\xc3\xb6v\xc3\xa4n uusiutuminen, joka johtikin Vilanovan muutaman kuukauden pakkolomaan. P\xc3\xa4\xc3\xa4valmentajana t\xc3\xa4n\xc3\xa4 aikana toimi apuvalmentaja Jordi Roura. Ennen Vilanovan pois j\xc3\xa4tt\xc3\xa4ytymist\xc3\xa4 Barcelona ei ollut h\xc3\xa4vinnyt yht\xc3\xa4\xc3\xa4n peli\xc3\xa4 h\xc3\xa4nen alaisuudessaan. Vilanova j\xc3\xa4tt\xc3\xa4ytyi lopullisesti pois p\xc3\xa4\xc3\xa4valmentajan teht\xc3\xa4vist\xc3\xa4 19. hein\xc3\xa4kuuta 2013. H\xc3\xa4n menehtyi 25. huhtikuuta 2014 sy\xc3\xb6p\xc3\xa4\xc3\xa4n._NEWLINE_Tito Vilanovan ollessa poissa h\xc3\xa4nen tuuraajanaan oli apuvalmentaja Jordi Roura. Roura on oman ammattilaisuransa aikana edustanut Barcelonaa 10 ottelussa. Barcelonan reservijoukkueessa h\xc3\xa4n on pelannut 65 ottelua._NEWLINE_Vilanovan seuraajaksi nimettiin 23. hein\xc3\xa4kuuta 2013 argentiinalainen Gerardo Martino, joka on paremmin tunnettu lempinimell\xc3\xa4 \xe2\x80\x9dTata\xe2\x80\x9d. H\xc3\xa4n solmi katalonialaisseuran kanssa kaksivuotisen sopimuksen ja otti joukkueensa virallisesti haltuun 29. hein\xc3\xa4kuuta 2013 sen harjoituksissa. Barcelona pelasi ensimm\xc3\xa4isen ottelun Tatan alaisuudessa harjoitusottelussa 2. elokuuta 2013 Santosia vastaan. Ottelu p\xc3\xa4\xc3\xa4ttyi Barcelonan voittoon 8\xe2\x80\x930. Ottelu oli my\xc3\xb6s ensimm\xc3\xa4inen, jolloin Santosista kes\xc3\xa4ll\xc3\xa4 Barcelonaan siirtynyt Neymar ja Barcelonan ykk\xc3\xb6st\xc3\xa4hti Lionel Messi pelasivat yhdess\xc3\xa4._NEWLINE_Barcelona voitti ensimm\xc3\xa4isen pokaalinsa Tatan alaisuudessa, kun he p\xc3\xa4ihittiv\xc3\xa4t Atletico Madridin Supercopa de Espa\xc3\xb1assa elokuussa 2013._NEWLINE_Josep Maria Bartomeu siirtyi seuran toimitusjohtajaksi tammikuussa 2014._NEWLINE_Kansainv\xc3\xa4linen jalkapalloliitto FIFA langetti Barcelonalle rangaistuksen 2. huhtikuuta 2014, koska Barcelona oli tehnyt useita sopimuksia alle 18-vuotiaiden pelaajien kanssa vuosien 2009\xe2\x80\x932013 aikana. Rangaistuksen vuoksi Barcelona ei saa tehd\xc3\xa4 pelaajahankintoja vuoteen. Lis\xc3\xa4ksi Barcelonalle annettiin 370\xc2\xa0000 euron sakot. FIFA ilmoitti kuitenkin 23. huhtikuuta 2014 j\xc3\xa4\xc3\xa4dytt\xc3\xa4neens\xc3\xa4 FC Barcelonan siirtokieltorangaistuksen Barcelonan tehty\xc3\xa4 rangaistuksestaan vetoomuksen. FIFA otti vetoomuksen k\xc3\xa4sittelyyn ja ilmoitti kertovansa joukkueen kohtalosta my\xc3\xb6hemmin._NEWLINE_Barcelona j\xc3\xa4i ensimm\xc3\xa4ist\xc3\xa4 kertaa kuuteen vuoteen ilman yht\xc3\xa4k\xc3\xa4\xc3\xa4n pokaalia kauden aikana. Kauden p\xc3\xa4\xc3\xa4tteeksi Tata Martino j\xc3\xa4tti teht\xc3\xa4v\xc3\xa4ns\xc3\xa4._NEWLINE_Kaudelle 2014\xe2\x80\x932015 Barcelona pestasi p\xc3\xa4\xc3\xa4valmentajakseen yli 200 ottelua Barcelonan paidassa pelanneen Luis Enriquen. Kaudella 2013\xe2\x80\x932014 Enrique valmensi Celta Vigoa. _NEWLINE_Heti saavuttuaan Barcelonaan Enrique alkoi rakentaa kauden 2014\xe2\x80\x932015 joukkuetta hankkimalla joukkueelle uuden maalivahdin Borussia M\xc3\xb6nchengladbachista. Vasta 22-vuotias saksalainen Marc-Andr\xc3\xa9 ter Stegen oli Enriquen ensimm\xc3\xa4inen hankinta Camp Noulle. T\xc3\xa4m\xc3\xa4n lis\xc3\xa4ksi Rafinha palasi lainalta Celtasta ja Gerard Deulofeu Evertonista. Barcelonan keskikentt\xc3\xa4\xc3\xa4 Enrique vahvisti hankkimalla Sevillasta kroatialaisen Ivan Rakiticin._NEWLINE_Kes\xc3\xa4ll\xc3\xa4 2014 Barcelona vahvisti hankkineensa riveihins\xc3\xa4 chilel\xc3\xa4isen maalivahdin Claudio Bravon Real Sociedadista. 31-vuotias maalivahti solmi nelj\xc3\xa4n vuoden sopimuksen joukkueen kanssa. Barcelona ilmoitti 11. hein\xc3\xa4kuuta 2014 ostaneensa Luis Su\xc3\xa1rezin Liverpoolista. Suarez oli kuitenkin poissa Barcelonan 12 ensimm\xc3\xa4isest\xc3\xa4 liigaottelussa Brasilian MM-kisoista tulleen pelikiellon vuoksi._NEWLINE_Barcelona voitti Luis Enriquen johdolla seurahistorian toisen triplan (Mestarien liiga, La liga, Espanjan cup). Espanjan liigan Barcelona voitti kahden pisteen erolla liigan kakkoseen Real Madridiin. Lionel Messi,  Luis Suarez ja Neymar tekiv\xc3\xa4t liigassa yhteens\xc3\xa4 81 maalia. T\xc3\xa4m\xc3\xa4n tehokkaan hy\xc3\xb6kk\xc3\xa4yskolmikon lempinimi oli MSN, joka tulee pelaajien sukunimist\xc3\xa4. Espanjan cupissa Barcelona kaatoi finaalissa Athletic Bilbaon luvuin 3\xe2\x80\x931. Samoin lukemin Barcelona voitti Mestarien liigan loppuottelussa Juventuksen. Barcelonan seuraikoni Xavi siirtyi kauden p\xc3\xa4\xc3\xa4tteeksi qatarilaiseen Al-Saddiin._NEWLINE_Ennen La Ligan kauden aloitusta Barcelona voitti vuoden 2015 UEFA Super Cupin. Barcelona voitti Sevillan jatkoajan j\xc3\xa4lkeen 5\xe2\x80\x934._NEWLINE_Kaudella 2016\xe2\x80\x932017 Barcelona sijoittui La Ligassa toiseksi Real Madridin voittaessa mestaruuden, joka ratkesi viimeisell\xc3\xa4 kierroksella._NEWLINE_Barcelona vahvisti pitkien lehtispekulointien j\xc3\xa4lkeen 29. toukokuuta 2017, ett\xc3\xa4 Ernesto Valverde on palkattu joukkueen uudeksi valmentajaksi. Valverdenin sopimus on p\xc3\xa4\xc3\xa4m\xc3\xa4\xc3\xa4r\xc3\xa4isesti 2 vuotta.\n_START_SECTION_\nFanikulttuuri\n_START_PARAGRAPH_\nKatalonia sai Espanjan toisen tasavallan aikana itsehallinnon, mutta menetti sen pian sis\xc3\xa4llissodan my\xc3\xb6t\xc3\xa4. Francon aikana katalaanien ainoaksi ilmentym\xc3\xa4ksi j\xc3\xa4i FC Barcelona, jota katalaanit pit\xc3\xa4v\xc3\xa4t  ep\xc3\xa4virallisena maajoukkueenaan. Kun Barcelonan kotiottelua on kulunut 17 minuuttia ja 14 sekuntia, Katalonian itsen\xc3\xa4isyytt\xc3\xa4 kannattavat fanit ryhtyv\xc3\xa4t laulamaan: \xe2\x80\x9dIn, inde, independ\xc3\xa8ncia!\xe2\x80\x9d T\xc3\xa4m\xc3\xa4 Katanolian itsen\xc3\xa4isyytt\xc3\xa4 vaativa huuto juontaa juurensa Espanjan perimyssotaan, jossa Barcelonaa puolustaneet joukot joutuivat antautumaan vuonna 1714 espanjalaispiiritt\xc3\xa4jille ja Katalonia joutui Espanjan kuningas Filip V:n hallintaan. Katalonian itsen\xc3\xa4isyytt\xc3\xa4 kannattavat Barcelonan fanit heiluttavat sen peleiss\xc3\xa4 esteladoja, joilla n\xc3\xa4ytet\xc3\xa4\xc3\xa4n tukea Katalonian itsen\xc3\xa4isyydelle._NEWLINE_Barcelonan kannatuslaulu on Cant del Bar\xc3\xa7a."